Ministrica Edita Đapo sa saradnicima je danas u Federalnom ministarstvu okoliša i turizma održala sastanak sa direktorom Fonda za zaštitu okoliša Fuadom Čibukčićem, njegovim saradnicima i predstavnicima UNDP-Sinišom Ubiparipovićem i Raduskom Cupać, na kojem je razgovarano o implementaciji GCF UNDP projekta ''Povećanje investiranja u javne objekte sa niskom stopom ugljika u BiH'', te budućim aktivnostima koje će se poduzeti na prevazilaženju poteškoća na koje se trenutno nailazi, a vezano za procedure usklađivanja mehanizma implementacije projekta.

Predstavnici Federalnog ministarstva okoliša i turizma su razgovarali sa predstavnicima UNDP o budućim modulima saradnje na aktivnostima koje će se poduzimati u borbi protiv klimatskih promjena.

Konstatovano je da Federalno ministarstvo okoliša i turizma ima izuzetno dobru saradnju sa UNDP u oblastima zaštite prirode, posebno u okviru aktivnosti na uspostavi novih zaštićenih područja. Takođe, predstavnici UNDP su informisali ministricu Đapo o uspješnoj implementaciji projekta energetske efikasnosti na području kantona Sarajevo i Tuzlanskog kantona, te o novom projektu općina u oblasti energetske efikasnosti.

Iz Federalnog ministarstva okoliša i turizma je zatraženo da se definišu nove aktivnosti u okviru buduće saradnje u skladu sa ciljevima Sofijske deklaracije, kao i Strategijom razvoja Federacije Bosne i Hercegovine za narednih sedam godina, koje će se, između ostalog, odnositi na programe subvencioniranja najugroženijih domaćinstava za prelazak sa sistema grijanja na ugalj na okolišno prihvatljive energente, kao i o potrebi organiziranja kampanje borbe protiv klimatskih promjena, ali kroz neposredne aktivnosti prema građanima.

Tranzicija ka dekarbonizaciji je najvažniji i ujedno i najteži pravac kojim Bosna i Hercegovina kreće u narednom periodu i veoma je važno sve buduće aktivnosti sistematizirati i fokusirati kako bismo na najbezbolniji način postigli zacrtane ciljeve.